Tican afkræfter rygter om, at den tyske slagterigigant Tönnies skal sælge.

Den seneste tid har rygterne svirret omkring et muligt milliardsalg af den tyske slagterigigant Tönnies. Det skriver blandt andre mediet Effektivt Landbrug . Tönnies ejer slagteriet Tican, og derfor vakte meldigen om et eventuelt salg uro på slagteriet i Thisted. Et salg ville nemlig potentielt kunne for konsekvenser for Tican-slagteriet. - Da jeg hører rygterne i sidste uge, gik jeg med det samme til vores administrerende direktør for at få salget be- eller afkræftet, fortæller Peter Uno Andersen, der er tillidsmand på Tican. - Her fik jeg straks rygterne afkræftet, og jeg så også, hvordan Tönnies på skrift afkræfter, at de skal sælges, fortsætter tillidsmanden. - Jeg er meget fortrøstningsfuld Efterfølgende er der også blevet hængt et dementi op på slagteriet, der fastslår, at der er tale om tomme rygter. - Jeg er meget fortrøstningsfuld og stoler på det, de siger, siger Peter Uno Andersen. Hverken han eller medarbejderne er klar over, hvor salgsrygterne kommer fra, men han understreger, at rygterne er afkræftet overfor alle. - Og heldigvis for det. Det er vi meget glade for, siger tillidsmanden. Salgsrygterne er heller ikke noget, der forstyrrer nattesøvnen hos Søren Overgaard, der er formand for andelsselskabet Dangris, der står for en stor del af leverancerne til Tican. - Jeg tror ikke, der er noget i rygterne, siger Søren Overgaard. - Og hvis der er, så tror jeg ikke, det får den store betydning. Slagteriet skal nok køre videre alligevel, slutter han.